Oznámenie Komisie - Výročná správa Európskej komisie Európskemu parlamentu o fungovaní systému európskych škôl za rok 2007 /* KOM/2008/0378 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.6.2008 KOM(2008) 378 v konečnom znení OZNÁMENIE KOMISIE Výročná správa Európskej komisie Európskemu parlamentu o fungovaní systému európskych škôl za rok 2007 OZNÁMENIE KOMISIE Výročná správa Európskej komisie Európskemu parlamentu o fungovaní systému európskych škôl za rok 2007 ÚVOD Rok 2007 bol rokom intenzívnej reformnej činnosti v prospech budúceho efektívnejšieho a otvorenejšieho systému európskych škôl. Zároveň sa na praktickej úrovni ešte zreteľnejšie prejavili nedostatky súčasného systému, ku ktorým sa pridala skutočnosť, že niektoré štáty neprijateľným spôsobom zanedbali svoje povinnosti v zmysle dohovoru, ktorý bol podpísaný všetkými členskými štátmi v rámci medzivládnej spolupráce, ktorá je základom pre systém európskych škôl Úplne prvá diskusia na ministerskej úrovni o reforme európskych škôl sa konala koncom roka 2006 a viedla v roku 2007 k vytvoreniu niekoľkých pracovných skupín, ktoré sa zaoberali stanovením realistických možností pre budúci vývoj systému. Všetky zúčastnené strany uznávajú potrebu ďalšieho vývoja systému európskych škôl. Po dohode na ministerskej úrovni má otvorenie systému pre širšiu škálu akreditovaných škôl (takzvaných škôl „typu II“) reagovať na výzvu, ktorej musia čeliť niektoré krajiny so sídlami agentúr a iných zriadení EÚ, aby mohli ponúknuť európske vzdelanie. Ako náhle sa uskutoční prvý pilotný projekt, mohla by ďalšia možnosť, takisto dohodnutá na ministerskej úrovni, nabrať konkrétnejšie črty a umožniť krajinám EÚ, v ktorých nesídlia agentúry a zriadenia EÚ, ponúkať európske vzdelanie širšej verejnosti (tzv. školy „typu III“). Základ pre skutočný vývoj obidvoch škôl typov II a III bol položený v roku 2007. Pokiaľ ide o praktickejší aspekt každodennej školskej prevádzky, problémy s preplnením niektorých európskych škôl boli v roku 2007 naďalej veľmi znepokojujúce. Tieto problémy netrápili len žiakov v preplnených školách, ale si vynútili aj obmedzenia v politike prijímania, ktoré poškodzovali a znepokojovali nových žiakov a ich rodiny. V Bruseli musela Komisia požiadať o vykonanie osobitných evakuačných cvičení, aby mohla posúdiť bezpečnostné aspekty niektorých škôl. To všetko má veľmi negatívny dosah. Generálny tajomník európskych škôl odhaduje, že len v Bruseli sa z dôvodov týchto obmedzení, zapríčinených preplnením, viac než 400 žiakov rozhodlo pri výbere školy pre alternatívne riešenia. Napriek tom, belgická vláda v septembri 2007 oznámila, že otvorenie štvrtej stálej európskej školy v Bruseli sa oneskorí o prinajmenej jeden rok, čo je v rozpore s jej povinnosťami a predchádzajúcimi záväzkami prijatými v súvislosti s preplnenými školami. Niektoré iné členské štáty si podľa dohovoru takisto celkom neplnia svoje povinnosti. Napríklad v roku 2007 opäť odzneli niektoré otázky týkajúce sa nielen nedostatku vysielaných učiteľov, najmä zo Spojeného kráľovstva a Írska, ale aj všeobecného dramatického zníženia celkového počtu vysielaných učiteľov. Nedostatok vysielaných učiteľov zvyšuje finančnú záťaž príspevku EÚ, ktorú tak nepriamo nesú všetky členské štáty. VÝZNAMNÉ ZMENY V ROKU 2007 Prehľad súčasnej situácie v európskych školách Systém európskych škôl počas roku 2007 ďalej narastal a v súčasnosti existuje 14 škôl v siedmich krajinách s celkovým počtom viac než 21 000 žiakov. Nasleduje krátky opis situácie v rôznych miestach[1]. Brusel Situácia v Bruseli je naďalej kritická a školy Brusel I (Uccle) a II (Woluwe) sa približujú k hranici maximálnej kapacity alebo sú nad ňou. Škola Brusel III (Ixelles) zaznamenala slabé zníženie záťaže, avšak príjem žiakov naďalej prevyšuje jej nominálnu kapacitu[2]. V septembri 2007 bola v dočasných priestoroch v Berkendaeli otvorená škola Brussel IV. Kvôli reštriktívnej politike uplatňovanej pri prijímaní žiakov v školskom roku 2007/2008 v Bruseli boli všetky zápisy do jazykových sekcií a ročníkov, ktoré sa otvárali v Berkendaeli, (okrem súrodencov žiakov už zapísaných v školách Bruseli I, II a III) presmerované do tejto školy. Týkalo sa to najmä anglickej, francúzskej, nemeckej, talianskej a holandskej sekcie od materskej školy po tretí ročník základného stupňa. Toto poľutovaniahodné obmedzenie, ktoré spôsobilo nepríjemnosti viacerým rodičom, ktorí si nemohli voľne vybrať svoju uprednostňovanú školu, viedlo napriek tomu k stabilizácie situácie, aj keď zníženie nebolo výrazné. Podľa generálneho riaditeľa európskych škôl viac než 200 rodičov, ktorým bolo ponúknuté miesto v Berkendaeli, sa rozhodlo nezapísať svoje deti do tejto školy. Odhaduje sa, že v dôsledku tejto reštriktívnej politiky 400 potenciálnych žiakov opustilo systém počas posledných dvoch rokov. Viac než 50 sťažností od viac než 100 rodín podaných v rade pre sťažnosti ukazuje všeobecné znepokojenie viacerých rodičov. Napriek relatívne obmedzenému počtu detí (160 namiesto odhadovaných 550) prebiehalo otvorenie školy v Berkendaeli v konštruktívnej a pozitívnej atmosfére. Ohlasy rodičov zapísaných detí sú veľmi pozitívne a Komisia je presvedčená, že škola v Berkendaeli sa bude úspešne vyvíjať v prospech zapísaných žiakov. Komisia si okrem toho veľmi dobre uvedomuje, akým ťažkostiam sú mnohí rodičia vzhľadom na umiestnenie školy vystavení, a ako niektorí z nich hodnotia prílišnú vzdialenosť prechodného umiestnenia školy v Berkendaeli a plány presťahovať zapísaných žiakov následne do školy v Laekene. Oznámenie belgických orgánov v septembri 2007, že otvorenie školy v Laekene sa z rozpočtových dôvodov oneskorí najmenej o rok, spôsobilo ďalšie komplikácie. Toto oznámenie malo naozaj veľmi negatívny dosah na možnosti plánovania na budúce roky a zvýšilo neistotu a obavy. Najvyššia rada vyjadrila svoje hlboké sklamanie s postupom belgickej vlády, ktorý stojí v rozpore s formálnymi záväzkami prijatými predtým na najvyššej úrovni predsedom vlády Verhofstadtom. Najvyššia rada ďalej upozornila na to, že do septembra 2009 je potrebné vytvoriť dostatočnú infraštruktúru na umiestnenie očakávaného počtu žiakov. Komisia je veľmi znepokojená s celkovou situáciou v Bruseli na rôznych úrovniach. Komisia najmä ľutuje, že v súčasnosti chýba dlhodobá vízia týkajúca sa možností prijímania žiakov, ktorá je dôsledkom pretrvávajúcej neistoty zabezpečenia celkovej potrebnej infraštruktúry. Ďalej zdôrazňuje, že z dôvodov preplnenia iných škôl požiadala zároveň o vykonanie bezpečnostných a požiarnických cvičení v školách Brusel I, II a III, aby boli preverené evakuačné kapacity a prístup vozidiel záchrannej služby počas dopravnej špičky. Práca ústredného orgánu zodpovedného za prijímanie žiakov v Bruseli Ústredný orgán zodpovedný za prijímanie žiakov sa stretol viac než pätnásťkrát a v súlade s mandátom, ktorý mu udelila Najvyššia rada, sa mu podarilo dosiahnuť viac než 1 700 zápisov v školskom roku 2007/2008[3]. Generálny tajomník informoval v októbri 2007 Najvyššiu radu o výsledkoch a dospel k záveru, že ústredný orgán zodpovedný za prijímanie žiakov svoj mandát splnil. Počas zasadnutia Najvyššej rady v októbri 2007 Komisia vzniesla požiadavku zvýšiť členstvo ústredného orgánu zodpovedného za prijímanie žiakov o zástupcu záujmovej skupiny rodičov tých detí, ktoré ešte neboli zapísané na európske školy. Komisia nenašla podporu pre svoju požiadavku v Najvyššej rade[4], ktorá hlasovala proti tomuto návrhu. Podarilo sa jej však získať súhlas, že jeden zástupca rodičov budúcich žiakov sa bude môcť zúčastniť na zasadnutiach, keď sa bude diskutovať o politike prijímania žiakov v školskom roku 2008/2009. Naďalej pretrvávali sťažnosti na systém právnej nápravy stanovený podľa pravidiel európskych škôl, ktorý nepovoľuje rodičom odvolať sa proti zamietavým rozhodnutiam týkajúcim sa prijatia ich detí, keď boli potvrdené radou pre sťažnosti európskych škôl. Luxemburg V Luxemburgu sa obe školy naďalej nachádzajú v Kirchbergu. V pedagogickej dedine Luxemburg II sú umiestnení žiaci materskej školy a základného stupňa v ôsmich doteraz zriadených jazykových sekciách, zatiaľ čo žiaci stredného stupňa navštevujú školu Luxemburg I. Pokračujú prípravy na otvorenie školy Luxemburg II s trvalým miestom v obciach Bertrange/Mamer, ktoré je plánované na rok 2011. Časový plán otvorenia trvalého miesta má zásadný význam, pretože preplnenie už teraz predstavuje problém. Dôsledkom toho je nevyhnutná reštriktívna politika prijímania detí, ktorých rodičia nie sú zamestnancami EÚ, a počas tohto roka neboli podpísané ani žiadne nové zmluvy so spoločnosťami a organizáciami. Dňa 18. decembra 2007 prijali luxemburské orgány zákon, ktorým sa schvaľuje výstavba druhej európskej školy, potrebná dopravná infraštruktúra a zodpovedajúce rozpočtové prostriedky. Rodičovské združenia uprednostňujú rozdelenie žiakov medzi školy Luxemburg I a II podľa vekových skupín, a nie podľa jazykových sekcií. Avšak rozhodnutie Najvyššej rady v októbri 2003 stále platí, a luxemburské orgány nie sú schopné zmeniť architektonické plány, ktoré sú v pokročilom štádiu vývoja. Iné školy Alicante Škola v Alicante, ktorá už existuje sedem rokov, zaznamenala zvýšený počet detí zamestnancov EÚ, ktorý dosahuje teraz skoro 40% celkového počtu. Škola, v ktorej druhý rok prebehli maturity s úspešnosťou 100 %, ukončila svoju počiatočnú fázu. Bergen Škola v Bergene zaznamenala zníženie na terajší približný stav 550 žiakov. Škola tak stojí pred problémom, ako čo najefektívnejšie organizovať malé skupiny a veľkosť tried. Musí sa takisto vysporiadať s postupným uzavretím nemeckých a talianskych jazykových sekcií. Napriek tom je škola zastúpená v pilotnej skupine pre vypracovanie zmlúv o plnení v rámci reformnej činnosti. Culham V apríli 2007 Najvyššia rada rozhodla o postupnom uzavretí európskej školy v Culhalme počas sedemročného obdobia začínajúc rokom 2010. Dôvodom je budúce preloženie Spoločného európskeho torusu (Joint European Torus − JET) do francúzskeho Cadarache v roku 2016. Spojené kráľovstvo preveruje rôzne možnosti, ako zachovať školu v budúcnosti a prispôsobiť jej učebné osnovy tak, aby sa európska maturita (budúci typ III) mohla robiť v rámci britského vnútroštátneho systému. Komisia silne podporuje túto iniciatívu v záujme žiakov a zamestnancov. Frankfurt Počet žiakov v európskej škole vo Frankfurte sa naďalej zvyšoval, takže teraz existujú už vážne problémy týkajúce sa rozšírenia školy. Vzhľadom na presťahovanie Európskej centrálnej banky v rámci Frankfurtu je nevyhnuté využiť tento moment a poskytnúť vyhovujúcejšie priestory pre túto narastajúcu školu. Počas roku 2007 sa však nemecké orgány k budúcemu vývoju jednoznačne nevyjadrili. Táto otázka musí mať v roku 2008 hlavnú prioritu. Karlsruhe Po niekoľkých rokoch poklesu sa počet žiakov v roku 2007 ustálil. Dôvodom sú najmä medzinárodné spoločnosti umiestnené v tejto oblasti (deti zamestnancov EÚ predstavujú približne 15 %). Škola dostáva trvalú a vítanú finančnú podporu od orgánov mesta Karlsruhe a spolkovej krajiny Bádenska-Württemberska. Okrem toho mesto prispelo 50 % na výstavbu novej jedálne, ostatných 50 % bolo vyzbieraných od sponzorov. Stavebné práce sa začali koncom roka 2007. V súčasnosti v škole prebieha postupné uzatváranie talianskych a holandských jazykových sekcií. Mol Škola v Mole požiadala o vytvorenie anglickej jazykovej sekcie. Tento návrh bol schválený Najvyššou radou začiatkom roka 2008. Škola bude informovať o vývoji iných jazykových sekcií, keďže niektoré z nich sa zrejme nebezpečne približujú k hranici, ktorá znamená ich uzavretie. Škola bude takisto informovať o vývoji podielu detí zamestnancov EÚ (v súčasnosti okolo 20 %). Mníchov Počet žiakov v európskej škole v Mníchove sa naďalej zvyšuje a infraštruktúra zostáva vážnym problémom. Po zriadení nového oddelenia materskej školy, bola stará škola zbúraná. Na jej mieste majú vzniknúť nová jedáleň, vstupná hala a ďalšie laboratórne a kancelárske priestory. Vyžiadali sa ďalšie priestory v podobe trojposchodových kontajnerových budov, aby sa získali ďalšie provizórne miestnosti. Varese Hlavným problémom školy vo Varese boli aj naďalej nedostačujúce priestory. Generálny tajomník európskych škôl a podpredseda Komisie Kallas naliehali na talianske orgány, aby poskytli škole na rok 2006 dodatočný rozpočet. Bohužiaľ talianske orgány v roku 2007 tak neurobili napriek petícii, ktorú podpísalo viac než 1 200 rodičov. Namiesto toho bol znížený zvyčajný príspevok na údržbu. Na organizačnej úrovni sa naďalej prerokovávala otázka, či oddeliť správu jedálne od organizácie samotnej školy. Riešenie nakoniec našli koncom roka rodičia tým, že vytvorili družstvo, ktoré bude niekoľko rokov dostávať finančnú podporu. Najvyššia rada prijala toto riešenie písomným postupom začiatkom roka 2008. Povinnosti hostiteľských krajín Ako bolo uvedené vo výročnej správe za rok 2006, Komisia má predovšetkým obavy z toho, že niektoré členské štáty si nesplnia svoje povinnosti vyplývajúce z dohovoru o európskych školách[5]. Ako je uvedené v oddiele 2.2, oznámenie belgických orgánov v septembri 2007, že stále miesto pre štvrtú európsku školu v Laekene bude oneskorené o najmenej rok a ďalšie nejasnosti ohľadne budúcnosti, sú najnázornejšími príkladmi tohto neplnenia povinností[6]. Situácia súčasného preplnenia škôl spojená s ďalšou neistotou je jednoznačne neprijateľná. Iným príkladom neplnenia povinností je prípad vo Varese. Hoci škola bojuje s neprijateľnými obmedzeniami a podmienkami, talianske orgány doteraz neprejavili žiadnu snahu zlepšiť situáciu v roku 2007 napriek formálnym kontaktom zo strany generálneho tajomníka európskych škôl a podpredsedu Kallasa. Vo všeobecnosti sa problém, že z niektorých členských štátov neboli vysielaní učitelia, v roku 2007 prehĺbil. Aby sa naplnili voľné kapacity vyplývajúce z nedostatočného vysielania učiteľov členskými štátmi, budú sa prijímať učitelia na mieste. Finančným dôsledkom toho je, že náklady na dotknutých učiteľov sú prevedené z rozpočtu členských štátov na časť rozpočtu EÚ (ktorá je tvorená z príspevkov všetkých členských štátov, vrátane tých, ktorí si už plnia svoje povinnosti). Najalarmujúcejším príkladom bolo Spojené kráľovstvo, ktoré v liste z októbra 2007 oznámilo, že sa jednostranne rozhodlo znížiť počet učiteľov vysielaných do európskych škôl na 20 − 25 miest na rok. To zďaleka nepokrýva skutočnú potrebu. Ďalší príklad neplnenia povinností sa prejavil vo chvíli, keď sa Komisia rozhodla podniknúť právne kroky proti Belgicku z dôvodu niekoľkých neuhradených pohľadávok týkajúcich sa nákladov na nábytok a vybavenie dvoch bruselských škôl, pričom niektoré pohľadávky sú už staršie než 10 rokov. Tieto náklady museli byť zatiaľ financované z finančného príspevku Komisie. Po niekoľkoročnom dialógu s Komisiou a sekretariátom európskych škôl v súvislosti s touto otázkou, počas ktorého Belgicko stále tvrdilo, že hľadá vhodné riešenie, belgický minister financií v októbri 2006 formálne odmietol záväzok na uhradenie týchto nákladov. Keďže tento postoj odporuje základným pravidlám Zmluvy o ES, Komisia poslala belgickým orgánom v októbri 2007 písomnú výzvu s dvojmesačnou lehotou na odpoveď. Belgické orgány požiadali o dlhšiu lehotu a zaslali negatívnu odpoveď koncom februára 2008. V súčasnej dobe sa uvažuje o ďalších opatreniach. ROZPOčET A FINANčNÉ PROSTRIEDKY Rozpočet na rok 2007 Rozpočet, ktorý pôvodne pridelil rozpočtový orgán EÚ európskym školám v roku 2007, predstavoval 129,66 milióna EUR. Celkový rozpočet bol 242 miliónov EUR. Najnovšie rozdelenie rôznych príspevkov do celkového rozpočtu bolo: − 55 % z rozpočtu EÚ, − 22,7 % od členských štátov, − 6,4 % od EPO[7]. Zvyšná čiastka bola vo forme školských poplatkov od spoločností, ktoré uzavreli so školami dohody, a od detí, ktorých rodičia nie sú zamestnancami EÚ, a iné zdroje. Európske školy žiadali a dostali 98,24 % z celkového príspevku prideleného v roku 2007 (127,38 milióna EUR) a uzavreli svoj ročný rozpočet s prebytkom približne 7,6 milióna EUR. Časť rozpočtu vyčlenená pre deti s osobitnými potrebami („SEN“) vzrástla počas uplynulých troch rokov o 36 %. Komisia niekoľkokrát zdôraznila, že súčasťou výročnej správy o tejto problematike by mala byť aj kvalitatívnejšia analýza situácie, ktorá by poskytla konkrétne podnety pre budúce zlepšenia. Napriek týmto snahám nie je vždy možné integrovať žiakov so závažnými poruchami učenia. Finančné nariadenie Nové finančné nariadenie nadobudlo účinnosť 1. januára 2007. Ide o významný krok týkajúci sa správy, zodpovednosti a zlepšenej efektívnosti a transparentnosti systému vnútornej kontroly. V apríli 2007 Najvyššia rada schválila vytvorenie funkcie vnútorného auditu v úrade generálneho tajomníka, ktorá začala svoju činnosť v júli. V decembri bola administratívnemu a finančnému výboru predložená správa o pracovnom pláne auditu na ďalšie tri roky. SPRÁVA A REFORMA Následné opatrenia po stretnutí ministrov − práce v súvislosti s reformou V roku 2007 sa Komisia neustále snažila dosiahnuť pokroky v reformnom procese. Viaceré pracovné skupiny pôsobili aktívne počas tohto roku a riadiaci výbor[8] motivoval členské štáty, aby udržali tento proces reforiem a úvah. Pracovná skupina pre rozdelenie nákladov Pracovná skupina pre „rozdelenie nákladov“ predložila v roku 2007 predbežnú správu. V tejto správe sa venuje zložitej otázke, ako majú byť náklady prerozdelené medzi členskými štátmi, aby bol celkový systém spravodlivejší. Podľa doterajšej definície pracovnej skupiny je spravodlivým príspevkom členského štátu príspevok založený na počte detí v európskych školách z tejto krajiny. Táto otázka je naliehavá, pretože Spojené kráľovstvo v súčasnosti obmedzuje počet učiteľov vysielaných do európskych škôl, pokiaľ k tejto konkrétnej otázke nebude známy výsledok reformy, ktorou sa zníži jeho finančná záťaž. Nedostatok učiteľov vysielaných zo Spojeného kráľovstva spôsobuje v mnohých školách značné praktické problémy. Vzhľadom na predbežnú správu predloženú pracovnou skupinou zastávala Najvyššia rada názor, že je potrebné ďalej rozvíjať dostupné praktické možnosti a vypracovať posúdenie vplyvu. Schválenie budúceho riešenia v roku 2008 na vysokej politickej úrovni bude mať pre tento citlivý prvok reformy rozhodujúci význam. V tejto súvislosti Komisia pracuje takisto na metóde určovania výšky príspevku z rozpočtu EÚ pre deti zamestnancov EÚ v budúcich akreditovaných školách. Pracovná skupina pre akreditáciu Pracovná skupina pre akreditáciu dospela k záveru, že súčasný proces akreditácie stačí na to, aby pokryl dopyt po akreditovaných školách v blízkosti nejakého útvaru Komisie, agentúry EÚ alebo iného subjektu (školy typu II) a potreby vnútroštátnych škôl, ktoré sa usilujú o akreditáciu bez toho, že by sa v ich blízkosti nachádzala agentúra EÚ alebo iný subjekt (školy typu III). Pracovná skupina ďalej stanovila prechodné riešenie na udeľovanie európskej maturity v akreditovaných školách, pokiaľ nebude známy výsledok externej štúdie plánovanej na rok 2009 o hodnotení európskej maturity. Okrem toho pracovná skupina vymedzila úlohy pilotného projektu pre školy typu III. Cieľom pilotného projektu bude preskúmať, či je tento systém schopný začleniť školy typu III. Sedem členských štátov prejavilo o tento projekt záujem a keď Najvyššia rada tak rozhodne, budú požiadané predložiť vyhlásenie o úmysle. Súčasná dohoda o akreditácii a spolupráci sa zmení a doplní, aby umožnila vykonávať kontroly každé dva roky (namiesto každého roku) a bude obsahovať trojaký kontrolný systém pozostávajúci zo sebahodnotenia, vnútroštátneho hodnotiaceho programu a inšpekcií v súvislosti s procesom akreditácie. Všetky náklady pilotného projektu budú niesť členské štáty. Najvyššia rada schválila závery pracovnej skupiny, ktoré obsahujú aj dočasné riešenie pre žiakov akreditovanej školy v Parme. Škola medzičasom požiadala o akreditáciu pre šiesty ročník stredného stupňa so spätnou platnosťou od septembra 2007. V snahe dospieť k záveru právnej diskusie o type škôl III pracovná skupina navrhla Najvyššej rade, že by sa mala vykonať technická revízia dohody o európskej maturite z roku 1984. Tento návrh bol schválený. Pracovná skupina pre zmluvy o plnení Pracovná skupina pre zmluvy o plnení začala v roku 2007 pilotný projekt v troch európskych školách: v Bergene, Mníchove a Bruseli I (Uccle). V októbri 2007 boli tri pilotné školy vyzvané, aby zvážili, čo by takého uzavretie zmluvy o plnení pre ich školy v praxi znamenalo. Pracovná skupina pokračuje v diskusii o stanovení a obsahu zmluvy o plnení, stupni autonómie škôl a úlohy centrálnej správy. Skupina dospela k záveru, že by zmluva o plnení mala zohľadňovať rozpočet a výročnú správu školy. Hoci ešte zatiaľ nie sú ukončené všetky aspekty, je zrejmé, že štrukturálne zmeny v rámci škôl sú nevyhnutné. Preto sa teraz skúmajú súčasné zloženia a úlohy existujúcich a nových rád a výborov škôl. Momentálne prebieha proces vyjasňovania úlohy centrálnej správy a pedagogickej a finančnej autonómie škôl. Len čo bude pojem a stupeň autonómie jasne definovaný, bude možné vypracovať metódy a kritéria na podávanie správ a hodnotení. Akreditačné činnosti Škole v Heraklione bol udelený kladný výsledok auditu počas roku a čoskoro bude podpísaná dohoda o akreditácii pre materskú školu a základný stupeň. Z dôvodov otvorenia Európskej chemickej agentúry v júni 2007 v Helsinkách, Fínsko začalo konanie v súvislosti s akreditáciou tamojšej školy a vykonalo potrebné zmeny vo svojich vnútroštátnych právnych predpisoch. Francúzsko takisto začalo konanie v súvislosti s akreditáciou školy v Štrasburgu. Najvyššia rada uvítala obidva tieto projekty. Vďaka pokroku, ktorý dosiahla pracovná skupina pre akreditáciu, a následnom schválení jej záverov Najvyššou radou, bolo možné, aby akreditovaná škola v Parme požiadala o akreditáciu pre šiesty ročník stredného stupňa. Komunikácia, informovanosť a dialóg Komisia ďalej kládla dôraz na aspekty informovanosti a komunikácie zahŕňajúce rodičov a zamestnancov. Najmenej sedem správ bolo poslaných zamestnancom s cieľom udržiavať ich informovanosť o najnovšom vývoji. Na príslušnej domovskej stránke a na internetovej stránke podpredsedu Kallasa sú pravidelne ukladané informácie. Komisia sa takisto veľmi usilovala o stretnutie so združeniami rodičov a zástupcov zamestnancov, aby mohla diskutovať aktuálne otázky pred zasadnutiami Najvyššej rady. Komisia dostala a odpovedala na niekoľko oficiálnych dotazov k téme škôl, ktoré jej predložil Európsky parlament; stretla sa s viacerými rodičmi a s mnohými z nich korešpondovala o praktických otázkach. Komisia sa tiež zúčastnila na informačných stretnutiach so združením Interparents, s novými zamestnancami Komisie a s rodičmi budúcich žiakov atď. Viaceré články s praktickými informáciami boli uverejnené v internom týždenníku Komisie „Commission en Direct“. Predseda Barroso diskutoval o otázke európskych škôl s mnohými partnermi a najmä s príslušnými belgickými orgánmi. Žiadosť adresovaná pred rokom belgickým orgánom, aby prišli na otvorené stretnutie so zamestnancami a vysvetlili svoju politiku v súvislosti so štvrtou školou v Bruseli, ostala bez odozvy, aj keď táto záležitosť odznela pred pracovnou skupinou EÚ − Belgicko. Činnosť predsedníctiev európskych škôl v roku 2007 − Portugalsko a Fínsko Portugalské predsedníctvo európskych škôl predalo v auguste 2007 predsedníctvo Fínsku. Školský rok 2006/2007 pod portugalským predsedníctvom bol obdobím prijímania rozhodnutí, v novembri 2006 bola na stretnutí ministrov prijatá dohoda o politickej orientačnej pomoci s cieľom zlepšiť správu škôl a v januári 2007 bol Najvyššou radou následne prijatý akčný plán. Fínske predsedníctvo nieslo zodpovednosť za vedenie následnej náročnej fázy reformného procesu, vrátane vypracovania praktických opatrení na realizovanie reformy. V decembri 2007 sa podpredseda Kallas stretol s pani Sari Sarkomaa, fínskou ministerkou školstva, a viedli veľmi plodnú diskusiu o ďalších krokoch napredovania procesu reforiem. Zhodli s v tom, že politické podnety na vysokej úrovni sú dôležité na upevnenie doteraz dosiahnutého pokroku. BUDÚCNOSť SYSTÉMU − STRETNUTIE MINISTROV Od polovice roku 2008 prevezme ďalšie predsedníctvo európskych škôl Švédsko. Školský rok 2008/2009 bude rozhodujúcim pre praktické uskutočňovanie reformy. Udalosti v roku 2007 ukázali, že doterajší stav už nie je ďalej udržateľný a že súčasný systém má veľa nedostatkov týkajúcich sa správy a efektívnosti, ktoré treba odstrániť. Všetky súčasné problémy uvedené v tejto správe, najmä preplnenie, nedostatok politickej vôle zo strany niektorých členských štátov a rozšírenie systému boli pre medzivládnu spoluprácu ťažkou skúškou. Najvyššia rada rokovala o otázkach reformy na svojom mimoriadnom zasadnutí v marci 2008 s cieľom predložiť výsledky na ministerskej úrovni v júni 2008. Komisia silne presadzovala túto reformu, ktorá je nevyhnutná pre udržanie systému. Otázka správy ostáva zásadným prvkom reformy, aby sa zlepšila celková efektívnosť systému. Z pohľadu Komisie je pre udržanie životaschopnosti systému európskych škôl potrebné, aby reforma bola úspešná a uspela rýchlo, a aby dostala politickú podporu na najvyššej úrovni. [1] Podrobné štatistiky o školskej populácii a jazykových sekciách sú zahrnuté vo výročnej správe generálneho tajomníka: 2912-D-2006-en-2. [2] Nominálna kapacita je kapacita pre ktorú bola škola postavená. Maximálna kapacita zahŕňa dodatočné opatrenia, ako sú prefabrikované budovy umiestnené v priestoroch škôl (bez zväčšenia základných zariadení ako sú ihriská, jedálne atď.) [3] Bližšie podrobnosti týkajúce sa politiky zápisu na rok 2007/2008 sa dajú nájsť v 512-D-2006-en-7 na stránke http://www.eursc.eu/index.php?id=2. [4] Najvyššia rada sa skladá zo zástupcov 27 členských štátov, ktorí majú hlasovacie právo, zo zástupcu Komisie, v niektorých otázkach zo zástupcu rodičov žiakov menovaného rodičovským združením a zo zástupcu spomedzi učiteľského zboru určeného výborom zamestnancov. Zástupca Európskeho patentového úradu v Mníchove je prítomný a volí v otázkach týkajúcich sa Mníchova. [5] Ú. v. ES L 212, 17.8.1994, s. 3 − 14. [6] List podpredsedu vlády a ministra financií pána Reyndersa generálnemu tajomníkovi európskych škôl pánovi Ryanovi z 10. septembra 2007. [7] Európsky patentový úrad. [8] Pozostávajúci z bývalého, súčasného a budúceho predsedníctva európskych škôl, z Komisie a generálneho tajomníka.